Diametri 10 metr keladigan asteroid Yerdan rekord darajada yaqin masofadan uchib o‘tdi. Uning to‘qnashuviga 350 km yetmagan

Yerdagi teleskoplar sayyora yuzasidan taxminan 350 kilometr uzoqlikdan uchib o‘tgan asteroidni payqab qoldi, deb yozadi Universe Today.

Asteroid 13-noyabr kuni uchib o‘tgan, biroq u haqida ertasi kuni ma’lum bo‘lgan — asteroidning ilk suratlari Yerga yaqinlashganidan 15 soat o‘tib olingan. Ta’kidlanishicha, postfaktum fiksatsiyasi — Quyosh tomonidan Yerga uchib keladigan tezkor obyektlar uchun bu odatiy hol.
Astronomlarning baholashicha, 2020VT4 asteroidining diametri 5—10 metrni tashkil etgan. Yerga yaqinlashish vaqtida u +3 yulduz kattaligidagi nuqta sifatida ko‘ringan.
Ma’lumot uchun, Xalqaro kosmik stansiyaning orbitasi balandligi 385 kilometrni tashkil etadi. 2013-yilda Chelyabinskka diametri 17 metrga teng asteroid tushgan edi. U Tunguss meteoritidan keyin Yer yuzasiga kelib urilgan eng katta osmon jismiga aylangan.
Eslatib o‘tamiz, olimlar 2019-yilda ham Yerning Apofis asteroidi bilan to‘qnashish xavfidan ogohlantirgandi. Ta’kidlanishicha, Apofis asteroidi 2044-yilda Yerga 16 million, 2051-yilda 760 ming, 2060-yilda 5 million kilometrga yaqinlashadi. Olimlarning so‘zlariga ko‘ra, ulkan osmon jismi 48 yildan so‘ng sayyoraga kelib urilishi mumkin.